Forslag til Europa-Parlamentet og Rådets direktiv om forbrugerbeskyttelse i forbindelse med angivelse af priser på forbrugsvarer (95/C 260/05) (Tekst af betydning for EØS) KOM(95) 276 endelig udg. - 95/0148(COD)

(Forelagt af Kommissionen den 17. juli 1995)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 A, stk. 2,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i overensstemmelse med den procedure, der er omhandlet i artikel 189 B i traktaten om oprettelse af Det Europæiske Fællesskab, og

ud fra følgende betragtninger:

(1) Det er vigtigt at sikre et højt forbrugerbeskyttelsesniveau, og Fællesskabet bidrager hertil gennnem særlige aktioner, som bl.a. skal sikre en passende forbrugeroplysning vedrørende priserne på de varer, som udbydes;

(2) i henhold til Fællesskabets programmer for en politik vedrørende forbrugerbeskyttelse og -oplysning (1) skal der udarbejdes fælles principper vedrørende prisangivelser;

(3) disse principper er fastsat i Rådets direktiv 79/581/EØF (2), som ændret ved direktiv 88/315/EØF (3), vedrørende angivelse af priser på levnedsmidler samt i direktiv 88/314/EØF (4) vedrørende angivelse af priser på ikke-levnedsmidler;

(4) forpligtelsen til at angive salgsprisen og prisen pr. måleenhed bidrager i betydelig grad til forbedring af forbrugeroplysningen, idet det giver dem nogle oplysninger, der er afgørende for at kunne foretage rationelle valg;

(5) den ordning, der var blevet vedtaget, omfattede en række undtagelser fra den generelle regel om at prisen pr. måleenhed skulle angives, bl.a. i tilfælde hvor varerne blev markedsført i antal eller rummængder, der svarede til mængdeserier fastsat på fællesskabsplan;

(6) denne forbindelse mellem angivelse af prisen pr. måleenhed og standardiseringen af emballager har ført til nogle stivheder i forbindelse med gennemførelsen af den vedtagne ordning, der har vist sig at være alt for kompliceret at anvende, og man bør derfor afskaffe denne forbindelse for at opnå den nødvendige forenkling, uden at dette berører ordningen vedrørende standardisering af emballager;

(7) der skal tages hensyn til alle de vanskeligheder, der er opstået i forbindelse med gennemførelsen af den ordning, der er truffet bestemmelse om i ovennævnte direktiver, og der skal foreslås en ny forenklet ordning, som skal gøre det lettere at opnå det centrale mål, nemlig at sikre en tilstrækkelig god forbrugeroplysning;

(8) angivelsen af salgsprisen på varer og angivelsen af prisen pr. måleenhed giver på den mest enkle facon forbrugerne de bedste muligheder for at evaluere og sammenligne varernes art og kvalitet og gør det muligt for dem at foretage et bevidst valg, der er baseret på en række enkle sammenligninger;

(9) det er derfor nødvendigt at opretholde et generelt krav om angivelse af både salgsprisen og prisen pr. måleenhed på alle varer med undtagelse af varer, der sælges i løs vægt, når det ikke er muligt på forhånd at fastsætte prisen på den af den endelige forbruger ønskede mængde;

(10) kun ved hjælp af et regelsæt, der er tilpasset på fællesskabsplan, er det muligt at sikre en ensartet og gennemskuelig information til gavn for samtlige forbrugere i forbindelse med det indre marked; den nye forenklede ordning er både tilstrækkelig og nødvendig, for at denne målsætning kan opfyldes;

(11) endvidere er gennemskuelige priser en prioriteret opgave i forbindelse med gennemførelsen af Den Økonomiske og Monetære Union, og denne gennemskuelighed skal derfor forbedres markant og dens gennemførelse være forberedt i så god tid, at den kan ledsage overgangen til den fælles mønt;

(12) indførelsen af den fælles mønt vil i høj grad blive lettet ved at forbrugerne får stillet enkle referenceelementer til rådighed, ved hjælp af hvilke de bliver i stand til at sammenligne varepriserne;

(13) det er nødvendigt at tage hensyn til, at visse varer generelt og sædvanligvis sælges i mængder, der er forskellige fra de grundlæggende anvendte mængder, der er nævnt i direktivet, og det er derfor hensigtsmæssigt, at medlemsstaterne i visse begrundede tilfælde kan tillade, at prisen pr. måleenhed angives under henvisning til den mængde, der er blevet stadfæstet gennem skik og brug;

(14) medlemsstaterne bør råde over muligheder for at tilpasse forpligtelsen til at angive prisen pr. enhed for så vidt angår visse brancher eller visse former for forretninger, og ligeledes for at kunne vurdere, at en sådan angivelse ikke er nødvendig for en række varer, når den ikke udgør en relevant oplysning til forbrugerne;

(15) det er ligeledes hensigtsmæssigt at bevare medlemsstaternes mulighed for at tillade undtagelser fra kravet om angivelse af prisen pr. måleenhed på varer, for hvilke denne prisangivelse ikke er oplysende eller hvor oplysningen vil kunne skabe forvirring; dette gælder navnlig i tilfælde af, at mængdeangivelsen ikke udgør en nødvendig oplysning med henblik på prissammenligningen eller i tilfælde af, at forskellige varer markedsføres i en og samme emballage;

(16) med henblik på at lette anvendelsen af den indførte ordning har medlemsstaterne, for så vidt angår ikke-levnedsmidler, mulighed for at opstille fortegnelsen over de varer eller varegrupper, som fortsat vil være omfattet af forpligtelsen til angivelse af prisen pr. måleenhed;

(17) der bør tages hensyn til udviklingen inden for distributionsformerne, og der skal findes frem til løsninger, der med mindst mulige marginalomkostninger sikrer en optimal informering af forbrugerne om varernes priser;

(18) det er hensigtsmæssigt at fastsætte en tilpasningsperiode af en varighed, der skal være afhængig af, hvilke økonomiske operatører der berøres, således at disse kan fastsætte de nærmere bestemmelser for, hvorledes prisen pr. måleenhed skal angives;

(19) de tilpasninger, der skal foretages i de små detailforretninger, skal gøres til genstand for særlig opmærksomhed, navnlig under hensyntagen til den teknologiske udvikling og til den tidsplan, der er fastsat for indførelsen af den fælles mønt, og med henblik herpå vil Kommissionen forelægge en rapport, hvori den vurderer situationen to år før den sidste frist, som er fastsat for den fuldstændige gennemførelse af ordningen -

UDSTEDT FØLGENDE DIREKTIV:

Artikel 1

Dette direktiv har til formål at fastsætte krav om angivelse af salgsprisen og prisen pr. måleenhed for varer, som de handlende udbyder til de endelige forbrugere, for således at gøre det lettere at foretage en prissammenligning, når en sådan må anses for at være relevant.

Artikel 2

I dette direktiv forstås ved:

a) salgsprisen: prisen for en given mængde af varen

b) prisen pr. måleenhed: prisen for et kilogram, en liter, en meter, en kvadratmeter eller en kubikmeter af varen eller en enkelt anden mængde, når denne generelt og sædvanligvis anvendes i medlemsstaterne i forbindelse med salg af særlige varer

c) varer, der sælges i løs vægt: varer, der ikke er færdigpakket, og som først måles eller vejes i overværelse af den endelige forbruger.

Artikel 3

1. Salgsprisen og prisen pr. måleenhed skal anføres på alle de varer, der er nævnt i artikel 1, dog med forbehold af artikel 6.

2. For varer, der sælges i løs vægt, skal prisen pr. måleenhed angives for alle de varer, der er nævnt i artikel 1, eftersom det ikke er muligt på forhånd at fastsætte salgsprisen på den af den endelige forbruger ønskede mængde.

Artikel 4

1. Salgsprisen og prisen pr. måleenhed skal angives på en sådan måde, at de ikke kan misforstås, er umiddelbart synlige og let læselige.

2. Salgsprisen og prisen pr. måleenhed skal svare til varernes endelige pris i overensstemmelse med medlemsstaternes lovgivning.

3. Prisen pr. måleenhed skal i henhold til den nationale lovgivning og fællesskabslovgivningen svare til den anførte mængde. Der henvises især til varernes nettomængde.

Artikel 5

Medlemsstaterne fastsætter de nærmere bestemmelser for angivelse af priser, bl.a. i forbindelse med priser, der gælder for en mængde, der generelt og sædvanligvis anvendes, således som omhandlet i artikel 2, litra b).

Artikel 6

1. Medlemsstaterne kan fritage varer fra kravet om angivelse af prisen pr. måleenhed, for hvilke en sådan angivelse ikke er relevant som følge af deres art, præsentation, eller anvendelse, og for hvilke en sådan angivelse ikke er hensigtsmæssig oplysning for forbrugeren eller vil kunne give anledning til forvirring.

2. Medlemsstaterne kan fritage varer fra kravet om angivelse af prisen pr. måleenhed, hvis angivelse af længde, vægt eller rumfang ikke er påkrævet i henhold til enten nationale bestemmelser eller EU-bestemmelser. Denne mulighed vedrører navnlig varer, der sælges stykvis.

3. Med henblik på gennemførelsen af bestemmelserne i stk. 1 og 2 kan medlemsstaterne, for så vidt angår ikke-levnedsmidler, opstille en fortegnelse over varer eller varekategorier, der fortsat er omfattet af kravet om angivelse af prisen pr. måleenhed.

Artikel 7

Medlemsstaterne kan indføre bestemmelser om at kravet om angivelse af prisen pr. måleenhed for andre varer end dem, der sælges i løs vægt, og som udbydes i små detailforretninger, skal være opfyldt senest den 6. juni 2001, såfremt forpligtelsen til at angive prisen pr. måleenhed fra den 7. juni 1997

- kan medføre en uforholdsmæssig stor byrde for forretningerne, eller

- forekommer praktisk uigennemførlige som følge af antallet af udbudte varer, salgsarealets størrelse, indretningen af salgsstedet eller særlige forhold for visse forretningsformer, som f.eks. visse særlige typer af vandrehandel.

Artikel 8

Medlemsstaterne fastsætter de sanktioner, der skal anvendes ved overtrædelse af de nationale bestemmelser til gennemførelse af dette direktiv, og træffer alle de nødvendige foranstaltninger for at sikre gennemførelsen af dette. De fastsatte sanktioner skal være effektive, forholdsmæssige og have en præventiv virkning.

Artikel 9

Direktiv 79/581/EØF, som ændret ved direktiv 88/315/EØF, samt direktiv 88/314/EØF ophæves med virkning pr. 7. juni 1997.

Artikel 10

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 6. juni 1997. De underretter straks Kommissionen herom. De vedtagne bestemmelser gælder pr. 7. juni 1997.

2. Når medlemsstaterne vedtager de i stk. 1 nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

3. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv. De meddeler navnlig de bestemmelser, der er udstedt i medfør af artikel 5, 6 og 7, samt alle senere ændringer heraf.

4. Medlemsstaterne giver meddelelse om de sanktioner, der er omhandlet i artikel 8, samt om alle senere ændringer af disse.

Artikel 11

1. Kommissionen forelægger senest to år efter den i artikel 10, stk. 1, anførte dato Europa-Parlamentet og Rådet en foreløbig rapport om gennemførelsen af de i artikel 7 fastsatte bestemmelser.

2. Kommissionens forelægger senest fire år efter den i artikel 10, stk. 1, anførte dato Europa-Parlamentet og Rådet en samlet rapport om gennemførelsen af dette direktiv.

Artikel 12

Dette direktiv er rettet til medlemsstaterne.

(1) EFT nr. C 92 af 25. 4. 1975, s. 2, og

EFT nr. C 133 af 3. 6. 1981, s. 2.

(2) EFT nr. L 158 af 26. 6. 1979, s. 19.

(3) EFT nr. L 142 af 9. 6. 1988, s. 23.

(4) EFT nr. L 142 af 9. 6. 1988, s. 19.